24-01-2022  
Sags nr. 2022 - 1502   
Akt. id. 19043760

Postboks 970

3900 Nuuk

Tlf. (+299) 34 50 00

Fax (+299) 34 63 64

E-mail: isn@nanoq.gl

www.naalakkersuisut.gl

**Retningslinjer af 17. januar 2022 for ansøgning, tildeling og administration af midler under arbejdsmarkedshjælpepakken til lønmodtagere i private virksomheder**

I medfør af tekstanmærkning nr. 4 til Finanslovens hovedkonto 20.10.34 fastsættes retningslinjer for ansøgning, tildeling og administration af arbejdsmarkedspakken til lønkompensation i private virksomheder.

Smittespredningen af Covid19 og særligt den nyeste variant Omikron stiller lønmodtagerne i en svær situation, særligt i private virksomheder. Derfor er det nødvendigt at genbesøge den seneste arbejdsmarkedshjælpepakke for turismeerhvervet fra 2021 for at holde hånden under arbejdspladserne og sikre, at lønmodtagerne får løn som normalt. Den seneste hjælpepakke tilpasses nuværende situation med højt smittetryk i forskellige byer og bygder, og omfatter alle private virksomheder.

Isolationsramte lønmodtagere betragtes som hjemsendte. Begrebet hjemsendelse anvendes således i relation til corona-relateret fravær fra arbejdspladsen. Baggrunden herfor er Naalakkersuisuts udmelding på pressemøde den 17. januar 2022, hvor borgerne opfordres til også at blive hjemme ved symptomer på smitte.

Nærværende retningslinjer er gældende for arbejdsmarkedshjælpepakken.

# Generelle betingelser

* 1. Arbejdsmarkedspakken er rettet mod private virksomheder, som har ansatte lønmodtagere udover virksomhedens indehaver
  2. Ejer og medejer af virksomheden, herunder hovedaktionærer, betragtes ikke som medarbejdere, og der kan derfor ikke modtages lønkompensation for disse.
     1. En person anses som ejer eller medejer af en virksomhed, hvis man mindst ejer 25% af virksomheden. Det samme gør sig gældende for hovedaktionærer, jævnfør indkomstskattelovens § 86.
  3. Arbejdsmarkedspakken indeholder en lønkompensationsordning for de ansøgningsberettigede virksomheder.
     1. Der kan gives lønkompensation for perioden 17. januar 2022 til 6. april 2022. Lønkompensation beregnes og udbetales for en hel kalendermåned ad gangen
     2. Ansøgere, som har foretaget afskedigelser af medarbejdere af økonomiske årsager, er ikke afskåret fra senere at ansøge om lønkompensation for hjemsendelse af øvrige medarbejdere. Lønkompensation kan dog tidligst indtræde den førstkommende dag efter dagen for den seneste afskedigelse.
     3. Der kan ikke opnås lønkompensation for allerede afskedigede medarbejdere, uanset om disse arbejder for virksomheden i opsigelsesperioden.
  4. Lønkompensation opgøres i forbindelse med de almindelige månedslønsperioder ift. indsendelse af redegørelser for den pågældende måned.
  5. Ansøgning om lønkompensation kan senest foretages med udgangen af den anden måned efter lønudbetalingsmåneden, dvs. ansøgning om kompensation for udbetalt løn i januar 2022 skal senest ske 31. marts 2022.

Ordningen gælder fra 17. januar 2022 til og med d. 6. april 2022.

# Betingelser for lønkompensation

* 1. Virksomheden skal være registreret i CVR med hjemsted i Grønland. Hvert CVR-nummer betragtes som 1 ansøger, uanset antallet af underliggende P-enheder. P-enheder kan ikke ansøge særskilt.
  2. Offentlige virksomheder, herunder selvstyre- eller kommunalt ejede aktieselskaber, kan ikke anvende ordningen. Ved offentlige virksomheder forstås alle virksomheder, hvor det offentlige direkte eller indirekte ejer eller på anden måde kontrollerer mere end 49 % af virksomheden. Ordningen gælder ikke for foreninger, fonde og selvejende institutioner, hvis disse modtager mere end 50 % af institutionernes samlede ordinære driftsudgifter i offentlige tilskud.
  3. Størstedelen af virksomhedens ansatte skal være bosiddende i Grønland.
  4. Virksomhedens ledelse samt reelle ejere må ikke være dømt for overtrædelse af skattelovgivningen eller for overtrædelse af bestemmelser om økonomisk kriminalitet i kriminallov for Grønland de seneste 5 år.
  5. I opgørelsen af antal medarbejdere, skal virksomheden anvende antal fastansatte personer. Ordningen gælder ikke for løsarbejdere, der i stedet henvises til at søge arbejdsmarkedsydelse eller offentlig hjælp efter de normale regler.
  6. Hjemsendelsen skal være med fuld løn.
  7. Hjemsendelsen skal være en direkte følge af COVID-19 situationen. Medarbejderen må ikke udføre arbejdsopgaver for ansøgeren i hjemsendelsesdagene – eller optage nyt (eller forøge eksisterende) lønnet arbejde hos anden arbejdsgiver.

# Beregning af lønkompensation

* 1. Der gives lønkompensation på op til1.000 kr. pr. arbejdsdag for en medarbejder, inklusive arbejdsgiver administrerede pensionsordninger, dog højest 20.000 kr., pr. kalendermåned pr. fuldtids medarbejder.
  2. Har en medarbejder fået anden støtte fra offentlige midler vedrørende samme lønudgift, skal det trækkes fra.

# Ansøgning og dokumentation

* 1. Der kan ansøges om lønkompensation for allerede afholdte lønudgifter inklusive arbejdsgiver administreret pensionsordninger. Der skal fremsende lønsedler for den periode som der ansøges lønkompensation for.
  2. Ansøgning om lønkompensation skal ske igennem sullisivik.gl / borger.gl. Ansøgningen er ikke modtaget før alle relevante oplysninger er indsendt via portalen.
  3. Ved ansøgning skal der afgives en tro og love-erklæring på at de afgivne oplysninger er rigtige.
  4. Naalakkersuisut kan forlange yderligere oplysninger med henblik på at sikre at kriterierne for modtagelse af lønkompensation er opfyldt. Der gives en rimelig frist for indlevering af supplerende oplysninger. Indleveres oplysningerne ikke indenfor fristen afvises ansøgningen.

# Udbetaling

* 1. Ved udbetaling af lønkompensation tilbageholdes 30 % aconto til dækning af A-skat for kalendermåneden.

# Kontrol og tilbagebetaling

* 1. Kompensation kan kræves tilbagebetalt, såfremt:
     1. Ansøger afskediger medarbejdere af økonomiske grunde i lønkompensationsperioden.
     2. Ansøger afgiver urigtige oplysninger til ansøgning om lønkompensation.
     3. Ansøger har modtaget lønkompensation uberettiget og i strid med ovennævnte betingelser.
  2. Som betingelse for udbetaling af lønkompensation skal virksomheden på forlangende udlevere oplysninger til Naalakkersuisut med henblik på efterfølgende kontrol.
  3. Naalakkersuisut kan stille krav om en revisorerklæring om at støtten er modtaget på et retmæssigt grundlag.
     1. Naalakkersuisut kan foretage kontrol af bevilgede midler ved anvendelse af en godkendt revisor.
  4. Naalakkersuisut kan kræve hel eller delvis tilbagebetaling af udbetalte beløb, hvis det viser sig:
     1. at forudsætningerne for udbetalingen har ændret sig væsentligt.
     2. at virksomheden har afgivet urigtige oplysninger eller har fortiet oplysninger af betydning for sagens afgørelse, uagtet om virksomheden var i god tro med de afgivne oplysninger
     3. at den krævede dokumentation ikke er indsendt inden en af Skattestyrelsen fastsat frist eller at den indsendte dokumentation er utilstrækkelig
  5. Har virksomheden givet urigtige oplysninger, eller på anden måde forsøgt at vildlede sagsbehandlingen indgiver Naalakkersuisut anmeldelse til Politiet, med medblik på iværksættelse af sanktioner efter Kriminallov for Grønland, lov nr. 306 af 30. april 2008.
  6. Udbetalt lønkompensation indberettes til Skattestyrelsen.

# Sagsbehandlingsregler

* 1. Skattestyrelsen varetager administrationen og behandling af ansøgning om lønkompensation.
  2. Skattestyrelsens afgørelser om lønkompensation kan påklages til xxxxxxx på xxxx indenfor 4 uger fra afgørelsen er truffet.